Potrivit rechizitoriului întocmit de procurorii Parchetului Tribunalului Tulcea, Nicolae Bajdu, Ghiorghie Bajdu, Tudor Tănase şi Dumitru Fiscencu, în calitate de reprezentanţi şi angajaţi ai unei societăţi comerciale din Tulcea care adjudecase, în ianuarie 2013, licitaţia pentru distribuirea merelor către şcolarii din judeţul Tulcea, prin programul guvernamental "Lapte şi corn”, au profitat de faptul că societatea avea instalaţie de prelucrare a laptelui şi au făcut ţuică din mere destinate elevilor, fără ca societatea să fie autorizată să producă şi să deţină băuturi supuse sistemului de accizare.

Ofiţeri ai Serviciului Investigarea Fraudelor, împreună cu lucrători ai Gărzii Financiare Tulcea, sub coordonarea unui procuror de la Parchetul de pe lângă Tribunalul Tulcea, au descins sâmbătă la unul dintre punctele de lucru ale societăţii respective, care avea ca obligaţie distribuirea merelor către şcolile din judeţul Tulcea şi i-au prins pe cei patru bărbaţi în timp ce produceau alcool din mere în instalaţia destinată prelucrării laptelui.

În timpul desfăşurării percheziţiei, oamenii legii au descoperit cantitatea de 985 de litri de ţuică de mere, băutura, în valoare de aproximativ 12.000, instalaţia artizanală şi recipienţii folosiţi fiind confiscate.

Cei patru bărbaţi sunt cercetaţi pentru evaziune fiscală şi infracţiuni la Codul fiscal, iar pe numele lui Nicolae Bajdu şi al lui Ghiorghie Bajdu, administratorul şi directorul economic al firmei, s-a dispus măsura interdicţiei de a părăsi localitatea.

Tot ceea ce trebuie să ştii despre examenul de BACALAUREAT din acest an